अमेरिका के साथ स्पष्ट शर्तों वाला रिश्ता चाहते हैं जरदारी  
जरदारी ने पाकिस्तान और अफगानिस्तान के लिए अमेरिका के विशेष दूत मार्क ग्रासमैन के साथ मुलाकात के दौरान यह टिप्पणी की।
अमेरिका और पाकिस्तान के रिश्तों में आई खटास की पृष्ठभूमि में पाकिस्तानी राष्ट्रपति आसिफ अली जरदारी ने दोनों देशों के बीच स्पष्ट शर्तों पर आधारित संबंधों का आह्वान किया।  जरदारी ने पाकिस्तान और अफगानिस्तान के लिए अमेरिका के विशेष दूत मार्क ग्रासमैन के साथ मुलाकात के दौरान यह टिप्पणी की।  ग्रासमैन इन दिनों पाकिस्तान दौरे पर है। उनका यह दौरा उस वक्त हो रहा है, जब दोनों मुल्कों के रिश्ते तल्ख हैं। ओसामा बिन लादेन के मारे जाने के बाद अमेरिका और पाकिस्तान के रिश्तों में खटास बढ़ी थी।  जरदारी के प्रवक्ता फरहतुल्ला बाबर ने कहा, राष्ट्रपति ने इस बात पर जोर दिया कि आतंकवाद के खिलाफ लड़ाई में पाकिस्तान और अमेरिका के बीच स्पष्ट शर्तों पर आधारित रिश्ता होना चाहिए ताकि हमारे द्विपक्षीय संबंधों पर कोई विपरीत प्रभाव न हो। बाबर के मुताबिक जरदारी ने कहा कि रिश्तों की शर्त स्पष्ट होनी चाहिए ताकि किसी भी विवाद का हल उचित माध्यम से निकाला जा सके।